På Gjøl tjener årets julemarked et større formål end at bringe folk i julestemning.

Umiddelbart ligner årets julemarked på Gjøl ethvert andet julemarked. Der er nisser, æbleskiver og juledekorationer, som det sig hør og bør. Men som noget nyt skal overskuddet fra årets julemarked bruges på at reklamere for byen, så flere familier lokkes til byen. - Vi var en af de truede skoler herude, men efter forhandlinger med kommunen og borgmesteren fået de næste fire år sikret. Men fire år er ikke længe, de er hurtigt gået, så vi er en masse foreninger, der er gået sammen om at skabe noget kapital, så vi kan promovere det herude, siger Anette Søby, der er arrangør af årets julemarked. Der arbejdes blandt andet på en reklamefilm, der skal vise alle Gjøls herligheder, så flere familier bliver opmærksom på byen og får lyst til at flytte ind i nogle af de huse, der har et til-salg-skilt stående foran. - Det (julemarkedet, red.) kan hvert fald gøre folk opmærksomme på, de skal herud og se. Der er faktisk folk fra Aalborg, der aldrig har været på Gjøl. Det er da utroligt, synes jeg, siger Lisbet Emmery fra PR-gruppen i "Gjøl - en by med liv." Det er tredje år i træk, der er julemarked på havnen på Gjøl.